Савет за спорт Већа Градске општине Лазаревац, на основу Одлуке II број 06-6/2019 од 23.01.2019. године, расписује

ЈАВНИ ПОЗИВ

ЗА ПОДНОШЕЊЕ ПРЕДЛОГА ГОДИШЊИХ ПРОГРАМА ОДНОСНО ПРОЈЕКАТА У ОБЛАСТИ СПОРТА КОЈИ СЕ ФИНАНСИРАЈУ ОДНОСНО СУФИНАНСИРАЈУ ИЗ БУЏЕТА ГРАДСКЕ ОПШТИНЕ ЛАЗАРЕВАЦ У 2019. ГОДИНИ

**1.** РАСПИСУЈЕСЕЈавни позив за подношење предлога годишњих програма односно пројеката у области спорта који се финансирају односно суфинансирају из буџета градске општине Лазаревац у 2019. години по Програму расподеле средстава из буџета намењених за спорт у Градској општини Лазаревац у 2019. години. II бр. 06-5/2019 од 22.01.2019. године,

**2.** Предмет расподеле су финансијска средства сходно Програму, и то:

|  |  |  |
| --- | --- | --- |
| Ред. Бр. | Намена | Износ средстава |
| 2.1. | Спортске активности професора, наставника и ученика на нивоу општине, града и републике /школски и предшколски спорт – трошкови такмичења (превоз, награде, медаље и  пехари), спортска опрема и реквизити | 1.100.000,00 динар**а** |
| 2.2. | Припреме и такмичења свих млађих и сениорских  селекција у свим спортовима у земљи | 20.000.000,00 динара |
| 2.3. | Одржавање масовних акција, манифестација и спортских такмичења значајних за општину, град и републику као и подршка спортских акцијама друштвено осетљивих категорија (инвалиди и особе са посебним потребама), жена и рекреативног спорта) | 1.182.000,00 динара |
| 2.4. | Рад територијалног савеза регистрован на подручју ГО Лазаревац  - Зарада запослених -Трошкови за рад територијалног савеза | 1.510.000,00 динара  200.000,00 динара |
|  |

**3.** Рок за подношење пријава је 15 дана од дана објављивања јавног позива на интернет страници градске општине Лазаревац [www.lazarevac.rs](http://www.lazarevac.rs)

**4.** Право учешћа на јавном позиву за годишње програме има територијални савез регистрован на подручју ГО Лазаревац који подноси предлог свог годишњег програма, програме својих чланова и програме установа које се баве физичким васпитањем деце предшколског узраста и школским спортом на општинском нивоу.

Пријаве на Јавни позив разматраће Комисија за спровођење јавног позива коју образује Савет.

Неблаговремено поднете пријаве, као и непотпуне пријаве поднете на Јавни позив неће бити разматране.

**5.** Организације у области спорта за добијање буџетских средства за реализацију програма/пројекта морају да испуњавају услове: да су регистроване у складу са законом;

да имају седиште на територији градске општине Лазаревац; да активно делују најмање годину дана; да обављају спортске активности и остваривањем програма доприносе остваривању развоја спорта на подручју градске општине Лазаревац; да нису у поступку ликвидације, стечаја и под привременом забраном обављања делатности; да немају блокаду пословног рачуна у тренутку закључења уговора о реализацији програма и пребацивања буџетских средстава на пословни рачун, пореске дугове или дугове према организацијама социјалног осигурања; да нису у последње две године правноснажном одлуком кажњени за прекршај или привредни преступ у вези са својим финансијским пословањем, коришћењем имовине, раду са децом и спречавањем негативних појава у спорту.

Корисник средстава дужан је да пре склапања уговора достави **:**

**-** изјаву да нема блокаду пословног рачуна у тренутку закључења уговора о реализацији програма и пребацивања буџетских средстава на пословни рачун, пореске дугове или дугове према организацијама социјалног осигурања;

- изјаву да средства за реализацију одобреног програма нису на други начин већ обезбеђена као и

- изјаву о непостојању сукоба интереса

- интерни акт о антикорупцијској политици.

**6.** Пријава на Јавни позив треба да садржи:

Програм - опис, начин реализације, циљеве и значај;

Износ средстава потребан за реализацију Програма;

Образац ПК чији је саставни део и Изјава; и

Копију решења о регистрацији и друге доказе из тач. 5.

Документација се доставља у два примерка у писаној форми.

**7.** По истеку рока за подношење пријава Комисија утврђује листу вредновања и рангирања пријављених програма у року не дужем од 60 дана од дана истека рока за подношење пријаве. Листа се објављује на званичној интернет страници ГО Лазаревац. Учесници имају право увида у поднете пријаве и приложену документацију и то у року од три радна дана од дана објављивања листе као и право приговора Савету за спорт на листу у року од осам дана од дана њеног објављивања. Савет за спорт доноси одлуку по приговору у року од 15 дана од дана његовог пријема. Одлука о избору програма доноси се у року од 30 дана од дана истека рока за одношење приговора.

Поднети предлози програма односно пројеката на Јавни позив вредноваће се у складу са следећим критеријумима:

- за позицију 2.1. спортска опрема и реквизити, трошкови награда, медаља и пехара и одржавање школских такмичења на нивоу Општине, Града и Републике.

- за позицију 2.2. статус одређене спортске гране у општини, традицијa спортског клуба или организације (године постојања клуба), постигнути резултати у протеклој и текућој такмичарској сезони, број селекција у редовном систему такмичења, број спортиста у такмичарском систему (број регистрованих играча), појединачни успеси играча (наступи за неке од репрезентативних селекција), лекарски прегледи, трошкови превоза, смештаја и исхране спортиста, трошкови припрема спортиста, званична лица на такмичењима (судијски трошкови) и спортска опрема и реквизити.

- за позицију 2.3. традиција манифестације, статус одређене спортске гране у општини, значај манифестације за општину, град и републику, традиција спортског клуба или организације, масовност (рад са младима, са особама са инвалидитетом и посебним потребама, са женама), остало.

- за позицију 2.4. број запослених и износ зарада на годишњем нивоу, спецификација и износ трошкова за рад.

**8.** Подносиоци су у обавези да наведу тачно време трајања пројекта при чему Савет за спорт Већа градске општине Лазаревац задржава право да одреди динамику реализације пројеката и повлачење финансијских средстава.

**9.** Учесници по Јавном позиву су у обавези да оправдају финансијска средства у року од 30 дана од извршеног трансфера уколико је исти извршен на основу предрачуна, Одељењу за привреду, пољопривреду и друштвене делатности Градске општине Лазаревац. Правдање средстава подразумева доставу рачуна који је идентичан предрачуну по којем је трансфер извршен, оверен печатом и потписом од стране корисника.

**10**. Пријаве се подносе у затвореној коверти преко Општинског услужног центра Градске општине Лазаревац или препоручено поштом на адресу: „Савет за спорт“ - Пријава на Јавни позив за подношење предлога годишњих програма односно пројеката у области спорта који се финансирају односно суфинансирају из буџета градске општине Лазаревац у 2019. години - Лазаревац, ул. Карађорђева бр. 42.

**11**. Ближа обавештења могу се добити у згради Управе градске општине Лазаревац, канцеларија број 58, II спрат или на телефон: 011/8125-632.

ПРЕДСЕДНИК САВЕТА

Дане Пантелић